

|  |  |
| --- | --- |
| **EELNÕU**17.01.202501.11.202201.11.2022 |  |
| Määrus | xx.xx.2025 nr ….. |
|  |  |
| Maaeluministri ja põllumajandusministri määruste muutmine seoses toetatavate tegevuste elluviimise tähtaja pikendamisega |   |

Määrus kehtestatakse Euroopa Liidu ühise põllumajanduspoliitika rakendamise seaduse § 132 lõike 2 alusel.

**§ 1. Maaeluministri 18. septembri 2015. a määruse nr 5 „Keskmise suurusega ettevõtjate ja suurettevõtjate põllumajandustoodete töötlemise ning turustamise investeeringutoetus“ muutmine**

Maaeluministri 18. septembri 2015. a määruse nr 5 „Keskmise suurusega ettevõtjate ja suurettevõtjate põllumajandustoodete töötlemise ning turustamise investeeringutoetus“ § 20 täiendatakse lõigetega 18–20 järgmises sõnastuses:

„(18) Toetuse saaja, kes esitas taotluse 2022. aastal ning kes on kahe aasta jooksul arvates PRIA poolt taotluse rahuldamise otsuse tegemisest esitanud PRIA-le toetuse väljamaksmiseks vähemalt ühe maksetaotluse koos investeeringu tegemist tõendavate dokumentidega, võib viia toetatava tegevuse ellu ja võtta toetuse abil ostetud või ehitatud investeeringuobjekti sihtotstarbeliselt kasutusse ning esitada investeeringu tegemist tõendavad dokumendid hiljemalt 2025. aasta 30. juuniks.

(19) Lõikes 18 nimetatud toetuse saaja puhul loetakse taotluse rahuldamise otsuses määratud tegevuse elluviimise tähtaeg pikenenuks samas lõikes sätestatud tähtpäevani.

(20) Lõiget 18 kohaldatakse alates 2024. aasta 10. detsembrist.“.

**§ 2.** **Põllumajandusministri 13. märtsi 2015. a määruse nr 25 „Maapiirkonnas majandustegevuse mitmekesistamise investeeringutoetuse andmise ja kasutamise tingimused ning kord“ muutmine**

Põllumajandusministri 13. märtsi 2015. a määruse nr 25 „Maapiirkonnas majandustegevuse mitmekesistamise investeeringutoetuse andmise ja kasutamise tingimused ning kord“ § 21 täiendatakse lõigetega 21–23 järgmises sõnastuses:

„(21) Toetuse saaja, kes esitas taotluse 2022. aastal ning kes on kahe aasta jooksul arvates PRIA poolt taotluse rahuldamise otsuse tegemisest esitanud PRIAle toetuse maksmiseks vähemalt ühe maksetaotluse koos investeeringu tegemist tõendavate dokumentidega, võib viia toetatava tegevuse ellu, võtta toetuse abil ostetud või ehitatud investeeringuobjekti sihtotstarbeliselt kasutusse ning esitada investeeringu tegemist tõendavad dokumendid hiljemalt 2025. aasta 30. juuniks.

(22) Lõikes 21 nimetatud toetuse saaja puhul loetakse taotluse rahuldamise otsuses määratud tegevuse elluviimise tähtaeg pikenenuks samas lõikes sätestatud tähtpäevani.

(23) Lõiget 21 kohaldatakse alates 2024. aasta 1. novembrist.“.

**§ 3. Maaeluministri 30. septembri 2015. a määruse nr 6 „Tunnustatud tootjaorganisatsiooni ja tunnustatud tootjarühma põllumajandustoodete töötlemise ning turustamise investeeringutoetus“ muutmine**

Maaeluministri 30. septembri 2015. a määruse nr 6 „Tunnustatud tootjaorganisatsiooni ja tunnustatud tootjarühma põllumajandustoodete töötlemise ning turustamise investeeringutoetus“ § 20 täiendatakse lõigetega 13–15 järgmises sõnastuses:

„(13) Toetuse saaja, kes esitas taotluse 2022. aastal ning kes on kahe aasta jooksul arvates PRIA poolt taotluse rahuldamise otsuse tegemisest võtnud kavandatava investeeringuga seotud siduvaid kohustusi, võib viia toetatava tegevuse ellu ja võtta toetuse abil ostetud või ehitatud investeeringuobjekti sihtotstarbeliselt kasutusse ning esitada investeeringu tegemist tõendavad dokumendid hiljemalt 2025. aasta 30. juuniks.

(14) Lõikes 13 nimetatud toetuse saaja puhul loetakse taotluse rahuldamise otsuses määratud tegevuse elluviimise tähtaeg pikenenuks samas lõikes sätestatud tähtpäevani.

(15) Lõiget 13 kohaldatakse alates 2025. aasta 25. jaanuarist.“.

(allkirjastatud digitaalselt)

Piret Hartman

Regionaal- ja põllumajandusminister

(allkirjastatud digitaalselt)

Marko Gorban

Kantsler